คลังคาดทรัพย์แม้วช่วยรัฐกู้เงินกระตุ้นศก.น้อยลง
กรมบัญชีกลางพร้อมเก็บเงินทักษิณเป็นรายได้ของแผ่นดินทันทีหากไม่อุทธรณ์ใน 30วัน
28 ก.พ. 2553

กรมบัญชีกลางพร้อมเก็บเงินทักษิณเป็นรายได้ของแผ่นดินทันทีหากไม่อุทธรณ์ใน 30วัน 
นายพงษ์ภาณุ  เศวตรุนทร์ อธิบดีกรมบัญชีกลาง กระทรวงการคลัง เปิดเผยถึงกระบวนการยึดทรัพย์ของพ.ต.ท.ทักษิณ ชินวัตร อดีตนายกรัฐมนตรี จำนวนกว่า 46,000 ล้านบาท ว่า ศาลฎีกาฯพิพากษาให้พ.ต.ท.ทักษิณ สามารถยื่นอุทธรณ์ได้ภายใน 30 วัน แต่หากพ้นกำหนดเวลาไม่มีข้อมูลใหม่ที่จะเปลี่ยนคำพิพากษาเป็นอย่างอื่นได้ หรือไม่มีการยื่นอุทธรณ์  กระทรวงการคลังสามารถรับเงินเข้ามาเป็นรายได้ของแผ่นดินได้ทันที
นายพงษ์ภานุ กล่าวว่า สำหรับทรัพย์สินที่มีอยู่ทั้งหมดนั้น ในส่วนของเงินสด จะแจ้งให้ธนาคารเจ้าของบัญชีนำส่งเงินพร้อมดอกเบี้ยเข้าบัญชีเงินคงคลัง และบันทึกเป็นรายได้งบประมาณ ส่วนที่เป็นที่ดิน จะส่งให้กรมธนารักษ์รับไปบริหารเป็นที่ราชพัสดุ หรือหากสมควรก็อาจจะขายเพื่อนำส่งเงินเข้าเป็นรายได้ และ ส่วนที่เป็นหุ้น จะบริหารจัดการโดยสำนักงานคณะกรรมการนโยบายรัฐวิสาหกิจ
อธิบดีกรมบัญชีกลาง กล่าวด้วยว่า กระบวนการยึดทรัพย์สินที่ได้มากว่า 46,000 ล้านบาท  จะทำให้รัฐบาลกู้เงินเพื่อใช้ในการกระตุ้นเศรษฐกิจน้อยลง และทำให้การจัดเก็บรายได้แผ่นดินในปีงบประมาณ 2553 เพิ่มสูงขึ้น อย่างไรก็ตามจะมีการหารือกันอีกครั้งว่า เงินที่ได้มาจะนำไปจัดตั้งงบประมาณกลางปีเพิ่มเติม หรือ อาจจะนำไปจัดตั้งเป็นงบประมาณปีหน้าต่อไป